《李工部挽歌三首》
唐代·张说

锦帐为郎日，金门待诏时。杨宫先上赋，柏殿几连诗。

瞬息琴歌断，凄凉箫挽悲。那堪霸陵岸，回首望京师。

宅兆西陵上，平生雅志从。城临丹阙近，山望白云重。

会葬知元伯，看碑识蔡邕。无由接神理，挥涕向青松。

常时好宾客，永日对弦歌。是日归泉下，伤心无奈何。

墓庭人已散，祭处鸟来过。碑石生苔藓，荣名岂复多。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。